3
Ahuu cuscaramain ichananfo cushumisifo itiroquin
1 Icon tsoan Diospan yorafo cushumisi ipaiquin yonoshosharafafainpaitiro. 2 Nan nocofunu cushumisi shara fusti itiro.
Ascano ahuara chaca ahuunoa shinainfocain cushumisi itiroma.
Ahuin fusti ya icain
pau fuchipaimisi iyamacain
ahuara ahuuscarafiaino shinansharamisi icain
ahuara shara fustisi shinanpaimisi icain
ahuun pushu muran yora iquimasharamisi icain
futsafo Diospan tsain tapimasharatiro icain.
3 Paumisi iyamacain
sutumitsapaimisiri iyamacain
futsafo yoisharapaimisi icain.
Ascataricai fochishmanantananpaimisi iyamacain
pui noipaimisiri iyamacain.
Nan cuscara nocofunu catonhuun icoinra huafo ato cushumisi inon.
4 Ahuin yafi ahuun facufori ato ismasharaiton
ahuun facufoan ahuunoa shinansharafain nicasharanonfo. 5 Ascano ahuin yafi ahuun facufo nicamasharayamaino ahuuscashomun nan Diospan yorafo ichananmisifo ato nicamasharatiroquin.
6 Ascacun nocofunun rama Jesús Ifoatocai ichananmisifo cushumisi itiroma. Nan cuscara man catoanfin shinanqui isca huatiroquin, —¡Aicho! Unfin fasi sharaquin. Ascan ua samamashta catoanfo un ato cushumisi inon. Ascan uncai futsafo cuscarama. Un ato finoncoianran, —icashon cacapaimisi itiro. Nannori Satanás noco shinanchacamapai.
7 Ascacun isharaiton oinmisishacaquin nan icoinra huamafoanri ahuunoa shinansharacashon catontirofo nan ichananmisifo cushumisi inon. Nanscara iyamaiton Satanás ahuun nomuran shinanmatiro nan chaca huamisi cuscan. Ascashon nan chaca huamisifohuunoa shinanquicai a ichananmisifo tapimasharatiroma.
Ahuu cuscaramain ichananfo shara huashomisifo itiroquin
8 Nanscarifiai ichananfo aton shara huashomisifo isharamisifo
futsafoan atohuunoa shinansharafain
icon fustisi yoimisifo. Nan cuscarafo ichananfo aton shara huashomisifo itiroquin. Iscarari itirofo.
Paumisi iyamacain
pui noimisiforicai itiroma. 9 Ascashon tsoancai Jesushuunoa tapiyopaonima.
Natian ahuunoa Diosin noco tapimanai cuscan tsoan nan icoinra huafoan shara huashomisi itiroquin. Ascano fasi finacaiquin Jesushuunoa tapipaicoian nan cuscarafin ichananfo aton shara huashomisi itiroquin.
10 Tsoan ichananfo ato shara huashomisi ipaiyaiton iquisi oinsharayotirofo. Isharacoincaimain ahua chaca huamaquin. Ascan oianfo isharacoincacainaiton nan cuscara ichananfo shara huashomisi itiroquin.
11 Aton ahuinfori isharacoinmisi icain yoiti huamitsapaimisi iyamacain paunmisiricai itiroma. Ahuara shara futsa aquifin Jesushuunshon asharamisi itiroquin.
12 Nan ichananfo aton shara huamisifori
ahuin fustiyafo itirofo.
Ascashon ahuin yafi ahuun facuforifi onihuaniti. Nanfoanri Jesús tanasharanonfo.
13 Nanscara shara huashomisi ichananfoan ahuunoa yoisharatirofo. Ascashon nanton nocon Ifo Jesucristo icoinra huaquin finacointiro.
Tsoan Jesucristohuunoa nicayopaonima cuscan Pablonun cunushoni
14-15 Uhuun facushtan Timoteo un mi ari cariscapaifiai un funa caiyamaquin un mia tapimai ahuuscashumain ichananmisifo isharatirofoquin. Uhuun cunuhuunshon un mia tapimayoi. Jesús icoinra huafo ichananmisifo nanfofin Diospan yorafoquin. Ascan nan Dios ipanaca. Ahuun tsain iconcoin ahuun yorafo nan ichananmisifohuunshon futsafori tapimaiquin. 16 Icon atirifitocai tsoan Diospan tsain tapiataima isharashcaquin. Ascafia Jesushuunoashu non isharatiro.
Aafin Apa Dios icariashu mai ano fotoni nocon cuscara yoracoin iishquin.
Ascatarifi Diosin Yoshin Sharapan ismapaoni Jesuscai ahua chaca huamisima icon fustisi imisi.
Diospan oinmati afu nai muran icafoanri oinnifo.
Ahuunoashu manifoti futsafoan yoiqui isca huamisifo, —Jesús Upa Diosin facu. Ascashon arus fusti maton chaca soashotiroran, —ishon yoifoanfafainmisifo.
Yoiaifoan nicacanashu atirifi manifoti anoshon icoinra huacani.
Ascashu Jesús naafiashu mai murannoashu funini.
Chipo afanan Apa icano nuinacahuani arifi nantifiton aton niaifocoin iishquin.