Mateo Jesushuunoa Cununi
1
Jesucristo ahuun shunifo
Lc 3.23-38
1 Un mato Jesucristohuunoa tsain shara tapimai. Ahuun shunifoan aton anufo un mato yoiqui tau huai. Ahuun shuni David yafi Abraham.
2 Abraham facu Isaac ini.
Isaac facu Jacob ini.
Jacob facu Judá yafi ahuun yorafo ini.
3 Judápan facu Fares yafi Zara ini. Aton ahuari Tamar ini.
Fares facu Esrom ini.
Esrom facu Aram ini.
4 Aram facu Aminadab ini.
Aminadab facu Naasón ini.
Naasón facu Salmón ini.
5 Salmón facu Booz ini. Ahuun ahuari Rahab ini.
Boozpan facu Obed ini. Ahuun ahuari Rut.
Obed facu Isaí ini.
6 Isaí facu David ini. Nan David Israelifoan aton niaifocoin ipaoni.
David facu Salomón ini. Salomón ahuafin Uriaspan ahuin ipaoniquin.
7 Salomón facu Roboam ini.
Roboam facu Abías ini.
Abías facu Asa ini.
8 Asa facu Josafat ini.
Josafat facu Joram ini.
Joram facu Uzías ini.
9 Uzías facu Jotam ini.
Jotam facu Acaz ini.
Acaz facu Ezequías ini.
10 Ezequías facu Manasés ini.
Manasés facu Amón ini.
Amón facu Josías ini.
11 Josías facu Jeconías yafi ahuun yorafo ini.
Nantianri Babilonia anoa niaifoan ahuun ranushumuafo nichini Israelifo rutushon atirifi ahuun mai ano ihuushonafoanno ahuun oinmatifo huanon. 12 Chipofin Babilonia anoashu futsafori cainni.
Jeconías facu Salatiel ini.
Salatiel facu Zorobabel ini.
13 Zorobabel facu Abiud ini.
Abiud facu Eliaquim ini.
Eliaquim facu Azor ini.
14 Azor facu Sadoc ini.
Sadoc facu Aquim ini.
Aquim facu Eliud ini.
15 Eliud facu Eleazar ini.
Eleazar facu Matán ini.
Matán facu Jacob ini.
16 Jacob facu José ini.
José ahuin María nan Jesús ahua ini. Jesús Upa Diosin catonni nocon Numamisi inon. Nan non Cristoran huamisi. 17 Abraham ahuun funafo catorce ahuun unutani David ini. David ahuun funafori catorce ahuun unutani Babilonia anoshon ato achinifo ato mai ano inonfo. Nanfoan ahuun funafori catorce ahuun unutani Cristo cainni.
Jesús cainni
Lc 2.1-7
18 Jesucristo cainfin iscaniquin. José María yoini, —Non fiananon, —ishon. Ascafia fiananfotaima María man facu nanua ini. José ayamafian Diosin Yoshin Sharapan nanumana. 19 Ascashon José Dios tanasharacoinshon ahuun chain ahuin rafini huacasmaquin yorafoan ointaifi yoicasmani. 20 Nanscara ahuun nomuranshon shinanfiaino ahuun namapan Diosin ahuun oinmatinin afu nai muran imisi aqui oshon yoiquin isca huani, —José minfin David funaquin. Ascacun shinanchacaquima María fihuu. Nan facu nanuafin Diosin Yoshin Sharapan nanumanaquin. 21 Ascan nan caianofin anuqui Jesusran min huashquicain. Nantonmain ahuun yorafo chaca soashofain ato numashquiamaiton, —ishon yoini. 22 Diosinhuunshon inon pacoai yoimisifoan cununifo cuscan man aaquin. 23 Nanfoan cunuquin isca huani,
“Nicapon. Ainfo funuoma tsoa afu iyamafiamisi facu nanushquin. Caianno furonanfacu iishquin. Ahuun anufin Emanuel (Onicoinnin tsainman Diosin nofu icaran) ishquiquin,”
ishon Dioshuunshon inon pacoai yoimisi cununi.
24 Ascaino José moinacahuatan nan Diosin oinmatinin afu nai muran imisi yoia cuscan María fiini. 25 Fiifiashocai afu ipaonima furun caiyain chain. Ascashu furun caincun José anuqui Jesusran huani.